RESOLUCIÓN do 9 de xaneiro de 2008, da División de Recursos Humanos e Desenvolvemento Profesional, pola que se abre o prazo para que o persoal facultativo especialista que teña recoñecido o pregrao de conformidade co Decreto 256/2006, do 28 de decembro, solicite os graos I e II de desenvolvemento profesional.
SERVIZO GALEGO DE SAÚDE — III. OUTRAS DISPOSICIÓNS — 17/01/2008

Como consecuencia das solicitudes presentadas e resoltas de conformidade co Decreto 256/2006, do 28 de decembro, polo que se regula o procedemento de xerarquización e acceso á carreira profesional do persoal estatutario especialista de cota do Servizo Galego de Saúde (DOG nº 7, do 10 de xaneiro), determinado persoal licenciado sanitario especialista de cota está de forma provisional incorporado ao réxime extraordinario de carreira profesional deseñado polo Decreto 155/2005, do 9 de xuño (DOG nº 112, do 13 de xuño). Esta incorporación especial ao réxime extraordinario de carreira profesional realizouse co recoñecemento dun pregrao e a percepción do correspondente complemento de carreira, que implica a vontade irreversible de optar pola integración nos servizos xerarquizados de atención especializada do Servizo Galego de Saúde.
Neste momento o proceso debe ter a súa continuidade, seguindo a secuencia temporal establecida nas referidas disposicións, co recoñecemento dos graos I e II de desenvolvemento profesional a este persoal, de acordo cos criterios de avaliación que se establecen nesta resolución, elaborados de conformidade co establecido no artigo 11 do citado Decreto 256/2006.
En consecuencia, no uso das facultades outorgadas no Decreto 155/2005, do 9 de xuño, e no Decreto 256/2006, do 28 de decembro, logo de acordo adoptado na Mesa Sectorial de Negociación, esta división
RESOLVE:
Primeiro.-Obxecto.
Esta resolución ten por obxecto abrir o prazo para que o persoal estatutario especialista de cota das categorías de licenciados sanitarios que teña recoñecido o pregrao, de conformidade co Decreto 256/2006, do 28 de decembro (DOG nº 7, do 10 de xaneiro), solicite o acceso aos graos I e II de desenvolvemento profesional.
Segundo.-Acceso aos graos I e II de desenvolvemento profesional.
Poderá solicitar o recoñecemento dos graos I e II o persoal a que se refire a disposición primeira que cumpra os seguintes requisitos:
a) Servizos prestados na categoría ou especialidade: para o grao I, 5 anos; para o grao II, 12 anos.
Este requisito acreditarase mediante certificación de servizos prestados emitida polo centro correspondente.
b) Estar en situación de activo ou asimilada, acreditada mediante a certificación a que se fixo referencia na alínea a) anterior.
c) Superar favorablemente a avaliación, de acordo cos criterios de avaliación da participación efectiva na actividade asistencial e prestacional da institución sanitaria que se determinan na disposición cuarta desta resolución, de acordo co artigo 11 do Decreto 256/2005.
No proceso de avaliación da actividade do interesado poderán tomarse en consideración, como criterios favorables a el, as peculiaridades organizativas do centro de destino.
Queda exceptuado do cumprimento deste último requisito o persoal que se atope nalgunha das situacións previstas no punto 1 do artigo 6 do Decreto 155/2005.
Para valorar o cumprimento dos requisitos referidos nas alíneas a) e b) atenderase á data 30 de xuño de 2007.
Terceiro.-Solicitudes.
Cada solicitante deberá cubrir unha única solicitude axustándose necesariamente ao modelo que figura como anexo desta resolución.
O profesional deberá presentar a solicitude a través de calquera dos procedementos do artigo 38 da Lei 30/1992, do 26 de novembro, advertindo que na folla de solicitude debe figurar o selo de rexistro, quedan os orixinais en poder da Administración e expídese copia para o interesado. A solicitude, xunto coa documentación acreditativa do cumprimento dos requisitos, dirixirase á comisión técnica de avaliación (licenciados sanitarios), no prazo que se inicia ao día seguinte da publicación desta resolución no Diario Oficial de Galicia e remata o 28 de febreiro de 2008.
O modelo de solicitude está publicado na páxina web do Servizo Galego de Saúde (www.sergas.es).
Cuarto.-Criterios de avaliación.
Para o acceso ao grao I avaliaranse os seguintes aspectos da actividade e desenvolvemento profesional:
1. Accesibilidade organizativa:
a) Adaptación ás condicións de traballo: xornada e horario.
b) Axendas de citación.
2. Calidade e mellora continua:
a) Porcentaxe de apertura de carpetas de historia clínica.
b) Cobertura da historia clínica/documentación sanitaria.
3. Formación continuada para a actividade profesional: valorarase a asistencia, debidamente xustificada, a cursos de formación e perfeccionamento debidamente acreditados, así como cursos convocados e impartidos pola Administración estatal, autonómica, universidades, Inem, Cruz Vermella, colexios oficiais e organizacións sindicais, sempre que teñan un contido relacionado coas funcións propias da categoría.
Os cursos valoraranse por créditos, e de non figurar créditos, a equivalencia será por cada 10 horas 1 crédito.
Para o acceso ao grao II avaliaranse os seguintes aspectos da actividade e desenvolvemento profesional:
1. Accesibilidade organizativa:
a) Adaptación ás condicións de traballo: xornada e horario.
b) Axendas de citación.
2. Calidade e mellora continua:
a) Porcentaxe de apertura de carpetas de historia clínica.
b) Cobertura da historia clínica.
c) Porcentaxe de reclamacións presentadas: inferior á media do servizo.
3. Implicación coa organización:
a) Participación en sesións clínicas. (1 crédito sesión).
b) Colaboración en sesións cirúrxicas. (1 crédito sesión).
4. Formación continuada para a actividade profesional: valorarase a asistencia, debidamente xustificada, a cursos de formación e perfeccionamento debidamente acreditados, así como cursos convocados e impartidos pola Administración estatal, autonómica, universidades, Inem, Cruz Vermella, colexios oficiais e organizacións sindicais, sempre que teñan un contido relacionado coas funcións propias da categoría.
Os cursos valoraranse por créditos, e de non figurar créditos, a equivalencia será por cada 10 horas 1 crédito.
Quinto.-Avaliación.
A dirección-xerencia do centro onde se atope en activo o profesional remitirá informe da Dirección Médica que acredite o nivel de cumprimento dos números 1 (Accesibilidade organizativa) e 2 (Calidade e Mellora Continua) establecidos na disposición terceira. Para iso poderá solicitar, pola súa vez, do correspondente xefe, supervisor ou coordinador, informe sobre estes extremos.
Se o informe resulta favorable, non será preciso acreditar ningún mérito adicional, e se resulta desfavorable, comunicaráselle ao interesado, quen poderá presentar adicionalmente os méritos establecidos no número 3 para o grao I, e 3 e 4 para o grao II, sendo necesaria a achega de 1 crédito para acadar o grao I e 2 créditos para acadar o grao II.
A avaliación realizaraa a comisión técnica de avaliación en atención do previsto na disposición adicional cuarta do Decreto 155/2005, do 9 de xuño (DOG nº 112, do 13 de xuño).
A comisión técnica de avaliación realizará a proposta de resolución sobre a estimación ou desestimación do recoñecemento dos graos I e II de desenvolvemento profesional dirixida á División de Recursos Humanos e Desenvolvemento Profesional do Servizo Galego de Saúde. Esta proposta incluirá certificación sobre o cumprimento dos requisitos establecidos no Decreto 155/2005 e sobre o resultado favorable ou desfavorable da correspondente avaliación.
Santiago de Compostela, 9 de xaneiro de 2008.
Antonio José Fernández Paniagua
Director xeral da División de Recursos Humanos
e Desenvolvemento Profesional
Ver referencia pdf "01200D014P125.PDF"